b'\n_START_ARTICLE_\nSauropodomorpha\n_START_SECTION_\nOpis\n_START_PARAGRAPH_\nPripadnici Sauropodomorpha bili su prilago\xc4\x91eni br\xc5\xa1\xc4\x87enju mnogo vi\xc5\xa1eg drve\xc4\x87a nego ijedan drugi tada\xc5\xa1nji biljo\xc5\xbeder. Ovu strategiju hranjenja podr\xc5\xbeavaju mnoge druge njihove osobine, kao \xc5\xa1to su: lagana i malena lubanja, dug vrat (sa deset ili vi\xc5\xa1e vratnih kralje\xc5\xbeaka) i dug rep koji je slu\xc5\xbeio kao protute\xc5\xbea (sa jednim do tri dodatna repna kralje\xc5\xa1ka)._NEWLINE_Njihovi zubi su bili slabi i oblika \xc5\xbelice ili lista. Umjesto da \xc5\xbeva\xc4\x8du hranu u ustima, u stomaku su imali kamenje za drobljenje hrane (gastrolite), sli\xc4\x8dno kao i dana\xc5\xa1nje ptice i krokodili. Prednji dio gornje \xc4\x8deljusti krivio se u ne\xc5\xa1to \xc5\xa1to je moglo biti kljun._NEWLINE_Najstariji pripadnik Sauropodomorpha, Saturnalia, bio je malen i vitak (dug oko 1,5 m), ali krajem trijasa bili su najve\xc4\x87i dinosauri svog doba, a nastavili su rasti i tijekom jure i krede. Najve\xc4\x87i sauropodi poput Supersaurusa, Diplodocus halloruma i Argentinosaurusa dostizali su 30-40 metara du\xc5\xbeine i 60 000-100 000 kilograma te\xc5\xbeine._NEWLINE_U po\xc4\x8detku dvono\xc5\xa1ci, kako se njihova veli\xc4\x8dina pove\xc4\x87avala oni su postali \xc4\x8detverono\xc5\xa1ci. Prvi sauropodi su najvjerojatnije bili sve\xc5\xbederi budu\xc4\x87i da je njihov zajedni\xc4\x8dki predak sa teropodima bio meso\xc5\xbeder. Tako je prelazak na ishranu biljem i\xc5\xa1ao ruku pod ruku sa pove\xc4\x87avanjem veli\xc4\x8dine i du\xc5\xbeine vrata._NEWLINE_Pripadnici Sauropodomorpha su tako\xc4\x91er imali velike nosnice. Zadr\xc5\xbeali su i palac sa velikom pand\xc5\xbeom, koju su mo\xc5\xbeda koristili za obranu, iako je njihova glavna odbrana bila njihova veli\xc4\x8dina.\n_START_SECTION_\nRasprostranjenost\n_START_PARAGRAPH_\nMe\xc4\x91u prvim dinosaurima koji su evoluirali u kasnom trijasu, prije oko 230 milijuna godina, oni su postali dominantni biljo\xc5\xbederi polovinom kasnog trijasa. Broj im se smanjio tijekom rane krede, ali to je najvjerojatnije zapravo odstupanje u skupljanju fosila jer je ve\xc4\x87ina fosila sauropoda prona\xc4\x91ena u Europi i Sjevernoj Americi. Sauropodi su jo\xc5\xa1 uvijek bili dominantni biljo\xc5\xbederi na prostorima Gondwane. \xc5\xa0irenje biljaka cvjetnja\xc4\x8da i "naprednih" pripadnika Ornithischia, jo\xc5\xa1 jedne velike grupe dinosaura biljo\xc5\xbedera (poznatih po vrlo razvijenim mehanizmima za \xc5\xbevakanje), vjerojatno nisu glavni faktor u smanjenju broja sauropoda na sjevernim kontinentima. Kao i svi ostali dinosauri, pripadnici Sauropodomorpha su izumrli prije 65 milijuna godina._NEWLINE_Najstariji pripadnik ovog podreda, Saturnalia, otkriven je 1999. godine, poti\xc4\x8de iz ranog perioda kasnog trijasa. Me\xc4\x91utim, nepotpuni ostaci sa Madagaskara mo\xc5\xbeda predstavljaju jo\xc5\xa1 starijeg sauropoda iz srednjeg trijasa.\n_START_SECTION_\nKlasifikacija\n_START_PARAGRAPH_\nSauropodomorpha je jedan od dva velika kladusa u redu Saurischia. Sestrinska grupa sauropoda, teropodi, uklju\xc4\x8duje dvono\xc5\xbene meso\xc5\xbedere poput Velociraptora i Tyrannosaurusa, ali i ptice. Me\xc4\x91utim, pripadnici Sauropodomorpha tako\xc4\x91er dijele brojne osobine sa pticokukima, i stoga ih sve jedan manji dio paleontologa kao \xc5\xa1to je Bakker svrstava u Phytodinosauria (ili Ornithischiformes)._NEWLINE_U Linneovoj taksonomiji, Sauropodomorpha (\xc5\xa1to zna\xc4\x8di "oblici sa gu\xc5\xa1terskim stopalima") je ili podred ili nema statusa. Prvi ga je osnovao Friedrich von Huene 1932. godine i podijelio ga je u dvije grupe: po\xc4\x8detne oblike u Prosauropoda, a njihove potomke u Sauropoda._NEWLINE_Nedavne filogeneti\xc4\x8dke analize koje je napravio Adam Yates (2004., 2006.) svrstavaju Sauropoda u parafileti\xc4\x8dni infrared Prosauropoda. Uz to, otkri\xc4\x87a sauropoda iz perioda kasnog trijasa pokazuju da izme\xc4\x91u sauropoda i "prosauropoda" ne postoji nikakav jaz._NEWLINE_Dokazi protiv podrijetla sauropoda unutar Prosauropoda dolazi od \xc4\x8dinjenice da su prosauropodi imali manji vanjski prst na zadnjim sstopalima nego sauropodi. Mnogi smatraju da je tijekom evolucije lak\xc5\xa1e da se prst smanji ili izgubi nego obrnuto, ali za ovo ne postoje dokazi. Produ\xc5\xbeavanje ili dobijanje dodatnih prstiju je \xc4\x8desto kod morskih gmazova, a kod teropoda se produ\xc5\xbeavanje prstiju dogodilo barem jednom. Prema tome, kori\xc5\xa1tenje ovih dokaza protiv prosauropoda kao predaka je upitno._NEWLINE_Dok se pripadnici Sauropodomorpha jo\xc5\xa1 uvijek grupiraju u prosauropode ili sauropode radi prikladnosti, ve\xc4\x87ina dana\xc5\xa1njih \xc5\xa1ema klasifikacije dijeli prosauropode na oko \xc5\xa1est grupa koje su evoluirale odvojeno od jednog ili vi\xc5\xa1e zajedni\xc4\x8dkih predaka. Iako imaju brojne sli\xc4\x8dne osobine, evolucijski uvjet za hranjenje na visokom drve\xc4\x87u je mo\xc5\xbeda izazvao konvergentnu evoluciju (kada vi\xc5\xa1e sli\xc4\x8dnih osobina evoluira odvojeno zbog istog evoluijskog pritiska), umjesto da su naslijedili osobine od jednog zajedni\xc4\x8dkog pretka._NEWLINE_Budu\xc4\x87i da se danas preferira da se grupe sastoje od svih potomaka istog pretka (kladus), umjesto vi\xc5\xa1e grupa koje ne uklju\xc4\x8duju neke potomke tog pretka (parafilija), Prosauropoda je nepopularna osim kao neformalna skupina primitivnih sauropoda. Me\xc4\x91utim, neki kao \xc5\xa1to je Michael Benton smatraju da su prosauropodi i sauropodi razli\xc4\x8dite grupe potekle od jednog zajedni\xc4\x8dkog gmazokukog pretka. Iako je ovo pogled manjine, podr\xc5\xbean slabim dokazima, ima dosta podr\xc5\xa1ke za maleni, monofileti\xc4\x8dni kladus Prosauropoda koji sadr\xc5\xbei manji dio njegovih prija\xc5\xa1njih pripadnika._NEWLINE_Saturnalia je imala zube, kralje\xc5\xa1nicu, zdjelicu i noge prosauropoda, ali nije imala ni jednu osobinu jedinstvenu za sauropode. To daje podr\xc5\xa1ku teoriji parafilije prosauropoda, s obzirom da je Saturnalia najstariji pripadnik Sauropodomorpha. Me\xc4\x91utim, ona nema neke osobine vezane za Sauropodomorpha; ali, kako je ona najstarija vrsta, to i nije iznena\xc4\x91uju\xc4\x87e. Prijedlog da se nedostatak nekih osobina kod vrste Saturnalia koje su naslijedili sauropodi mo\xc5\xbee uzeti kao dokaz da je Sauropodomorpha polifileti\xc4\x8dna grupa jo\xc5\xa1 uvijek nije dokazan niti jednom kladisti\xc4\x8dkom analizom.'